Eyvind Skeie

Eyvind Skeie (født 5. november 1947) er en norsk prest og forfatter.

Biografi 
Skeie er etter examen artium ved Bergen katedralskole i 1967, utdannet teolog fra Menighetsfakultetet og ble ordinert i 1974. Han var kapellan i Grønnåsen menighet i Tromsø fra 1975 til 1980, så ansatt i Oslo Indremisjon (som nå heter Kirkens Bymisjon) og deretter kapellan i Oslo domkirke fra 1984 til 1985. Han har siden da arbeidet som forfatter, salmedikter og foredragsholder. Gjennom sin kones søster er han svoger med den tidligere statsministeren Kjell Magne Bondevik. Hans far, Arne Skeie, var også prest og salmedikter.

Produksjon 
Han har skrevet flere barneprogrammer for NRK, blant annet Portveien 2, Sesam Stasjon, fagbøker, diktbøker og fortellinger for barn og voksne. Han har også arbeidet en del med internasjonalt arbeid, for eksempel i Aserbajdsjan. I sin bok "Jesu syv fødsler" lar forfatteren og teologen Eyvind Skeie den kristne tro og tradisjon være i dialog med en fromhet av østlig type. Denne boken skapte en del debatt og berører spørsmål som sjelden er blitt tatt opp fra kristent hold. Eyvind Skeie har registrert omkring 1500 sanger og salmer i TONO. Han har også hatt tillitsverv i opphavsrettslige organisasjoner.

Eyvind Skeie utgav høsten 2007 salmeboka 316 salmer og sanger, en salmebok hvor alle tekster er signert Eyvind Skeie. Dette er en unik hendelse i norsk salmehistorie. Til en del av tekstene har Skeie også laget melodier, ellers er mange komponister involvert. 316 salmer og sanger er både en dokumentasjon, kildesamling, og bruksbok.

Hans mest kjente sang er En stjerne skinner i natt som er skrevet sammen med Tore W. Aas, og som er innspilt av blant andre Oslo Gospel Choir og Carola Häggkvist. Sammen med Sigvald Tveit har Skeie skrevet kantaten "Visst skal våren komme", som også inneholder mange kjente sanger. Sangen "Tenn lys" (musikk av Sigvald Tveit) har vandret fra TV-serien Portveien 2 og like inn i den norske salmeboken.

I 2007 utgav Eyvind Skeie sammen med grafikeren Terje Grøstad og bokdesigneren Klaus Erik Krogh bokverket Vann av klippen, en illustrert tekstsamling med rundt 400 bønner og meditasjoner av Skeie. I 2008 utgav Eyvind Skeie "Folkelig og frodig", et biografisk portrett av Jon Lilletun, og i 2009 kom Skeies biografi om salmedikteren Svein Ellingsen, "En livsfortelling".

Samarbeid 
Eyvind Skeie har gjennom sin store produksjon arbeidet sammen med mange komponister, bildekunstnere og illustratører, blant andre komponistene Sigvald Tveit, Egil Hovland, Svein Møller, Harald Gullichsen, Odd Johan Overøye, Arne Dagsvik, Galib Mammadov, Bjørn Kruse, Henrik Ødegaard, Trond Kverno, Per Tveit og Asbjørn Arntsen og bildekunstnerne Hilde Kramer, Lena Eidem, Eldbjørg Ribe, Justyna Nyka, Gyri Tveitt, Claes Movin, Olav Hagen, Wenche Øyen, Stella East, Torben Kjeldsen, Kasper Jørgensen og Terje Grøstad.

Internasjonalt engasjement 
Eyvind Skeie har også hatt et internasjonalt engasjement, ikke minst knyttet til religionsfrihet. I en periode hadde han nær kontakt med miljøer i Aserbadsjan og deltok i en arkeologisk utgraving. Han var også med Thor Heyerdahl på reise fra Baku til Tbilisi i jakten på Odin. Skeie sitter i representantskapet til Stephens Children i Kairo.

Priser og utmerkelser 
 Årets verk (tekst) fra NOPA for «Smygerne» i 1987
 Kardemommestipendiet i 1988
 Riksmålsforbundets barne- og ungdomsbokpris i 1991
 Petter Dass-prisen i 2004
 Tekstforfatterfondets ærespris i 2004
 Oslo bys kunstnerpris i 2005
 Kommandør av Sankt Olavs Orden i 2007

Bibliografi 
 Jon Lilletun – folkelig og frodig, 2008, ISBN 978-82-419-0548-3
 Svein Ellingsen – En livsfortelling, 2009, ISBN 978-82-543-1145-5

Diskografi 
 Vi aner deg, 2008, tekster av Skeie, musikk av Asbjørn Arntsen

Referanser

Eksterne lenker 
 
 

Personer fra Askøy kommune
Norske lutherske prester
Norske lyrikere
Norske låtskrivere
Norske sangtekstforfattere
Norske barnebokforfattere
Norske salmediktere
St. Olavs Orden
Vinnere av Petter Dass-prisen